## Turisme Comunitat Valenciana destina 2 milions d’euros en ajudes per a impulsar esdeveniments musicals, esportius, gastronòmics i culturals

*** Una quantia que permet subvencionar el 60 % de la inversió total de 51 projectes musicals, esportius, gastronòmics i culturals d’impacte turístic
* Este programa s’emmarca en la convocatòria d’ajudes a empreses turístiques 2024 de Turisme CV, dotat amb més de 6 milions d’euros**

Turisme Comunitat Valenciana destina un total de 2.027.964,31 euros a 51 projectes per a impulsar esdeveniments musicals, esportius, gastronòmics i culturals d’impacte turístic, segons la resolució provisional de concessió d’ajudes publicada esta setmana en el *Diari Oficial de la Generalitat Valenciana* (DOGV).

Estes ajudes permeten modernitzar i diversificar l’oferta turística de la Comunitat Valenciana, incrementant la competitivitat del sector empresarial de les tres províncies.

D’esta manera, han resultat favorables 51 projectes per a finançar, exclusivament, la promoció i la difusió de l’esdeveniment subvencionat en els mercats nacionals i internacionals, amb l’objectiu d’atraure el turisme.

A este programa d’ajudes s’han pogut presentar les empreses associacions, federacions o fundacions organitzadores d’esdeveniments esportius, gastronòmics i culturals que se celebren durant 2024 i evidencien el seu impacte en la promoció turística de la Comunitat Valenciana a través de l’atracció de turisme de manera específica.

També les empreses i associacions organitzadores d’esdeveniments musicals amb evidències específiques d’atracció turística cap a la Comunitat Valenciana en 2024, i que estiguen adherides al programa Mediterranew Musix.

Cal destacar que la subvenció de cada beneficiari arriba ae 60 % sobre el cost, fins a un màxim de 90.000 euros.

**Més de 6 milions d’euros en ajudes al sector**

El *Diari Oficial de la Generalitat Valenciana* ha publicat esta setmana la resolució provisional del segon programa de la convocatòria d’ajudes de Turisme Comunitat Valenciana, amb una consignació de 2.027.964,31 euros.

Este programa d’ajudes se suma al dirigit a l’impuls de projectes orientats al posicionament i el màrqueting de producte turístic, dotat amb 3.985.000 euros, la resolució de concessió dels quals definitiva es va publicar en el DOGV el 16 d’octubre.

En el seu conjunt, sumen més de 6 milions d’euros que Turisme Comunitat Valenciana destina en 2024 per a ajudes a empreses, associacions, federacions i fundacions de les tres províncies.

Més informació:

[Resolució provisional de concessió d’ajudes publicada en el DOGV](https://dogv.gva.es/va/resultat-dogv?signatura=2024/10583)

Fecha: 23/11/2024